KIRJALLINEN KYSYMYS E-0635/02 esittäjä(t): Giuseppe Pisicchio (PPE-DE) komissiolle. Rajaseutujen tukeminen.



Virallinen lehti nro 229 E , 26/09/2002 s. 0111 - 0112



KIRJALLINEN KYSYMYS E-0635/02 esittäjä(t): Giuseppe Pisicchio (PPE-DE) komissiolle (8. maaliskuuta 2002) Aihe: Rajaseutujen tukeminen Kaikkialla maailmassa ollaan tietoisia suurista vaikeuksista, joita joillakin Euroopan rannikkoalueilla, ja erityisesti Etelä-Italian alueilla, on niille yhtenään rantautuvien lukemattomien laittomien maahanmuuttajien vuoksi. Tällä ilmiöllä on monia eri ulottuvuuksia, joista tärkein on inhimillinen näkökohta, mutta siihen liittyy myös taloudellisia ja sosiaalisia seikkoja, joilla on kielteisiä seurauksia rannikkoalueiden asukkaille. Paikallisia asukkaita vaaditaan antamaan huomattavia määriä ylimääräistä apua, mikä aiheuttaa vakavaa haittaa paikalliselle talouselämälle. Rannikkoalueet joutuvat tekemään suuria uhrauksia Euroopan unionin puolesta. Etelä-Italian rannikkoalueilla ei ole mitään mahdollisuutta päästä irti kyseisestä tilanteesta, sillä se johtuu Italian maantieteellisten seikkojen sanelemasta asemasta Euroopan yhteisön etuvartiona. Katsooko komissio, että sen pitäisi myöntää Apulialle, Calabrialle ja Sisilialle sekä muille edellä mainitusta rannikkoalueiden ilmiöstä kärsiville alueille tukea niiden hankalan aseman vuoksi ja nykyisten vaikeiden olosuhteiden helpottamiseksi, sillä kyseisten alueiden talous, paikalliset vapaaehtoistyöntekijät, sosiaali- ja terveyspalvelut sekä vastaanottokeskukset joutuvat kantamaan valtavan raskaan taakan? Antonio Vitorinon komission puolesta antama vastaus (26. huhtikuuta 2002) Laittoman maahanmuuton ehkäisy ja torjunta ovat Euroopan unionin yhteisen, kattavan turvapaikka- ja maahanmuuttopolitiikan keskeinen osa-alue. Kuten arvoisa parlamentin jäsen toteaa, jotkin Euroopan alueet, mukaan lukien rannikkoalueet, kärsivät maantieteellisen sijaintinsa vuoksi erityisen paljon laittomasta maahanmuutosta. Koska ongelma koskettaa eri alueita eri tavoin, sen torjunnan tehostamiseksi on hyvin perusteltua kehittää aidosti yhteistä politiikkaa, jonka toteuttamiseen kaikki jäsenvaltiot osallistuvat yhteisvoimin ja kansainvälisiä velvoitteita sekä ihmisoikeuksia kunnioittaen. Tämän vuoksi komissio esitti tiedonannossaan neuvostolle ja Euroopan parlamentille laitonta maahanmuuttoa koskevasta yhteisestä politiikasta(1) joukon jäsenvaltioiden keskinäiseen luottamukseen perustuvia toimenpiteitä. Komissio on tyytyväinen neuvoston nopeaan päätökseen hyväksyä tiedonannon pohjalta laittoman maahanmuuton vastainen toimintaohjelma. Komissio aikoo jatkaa laittoman maahanmuuton ehkäisytoimia mahdollisimman nopeasti tekemällä tarvittavat viisumipolitiikkaan, palauttamispolitiikkaan ja ulkorajoilla tehtäviin tarkastuksiin liittyvät aloitteet. Viisumi- ja palauttamispolitiikkaan liittyvät aloitteet esitetään laajaa kuulemista varten laadittavassa vihreässä kirjassa ja ulkorajoilla suoritettavaan valvontaan liittyvä strategiaehdotus uudessa tiedonannossa. Yhdessä näillä toimenpiteillä pyritään vähentämään merkittävästi laitonta maahanmuuttoa Euroopassa. Italialla on käynnissä useita raja-alueyhteistyötä tukevia Interreg III -ohjelmia. Erityisesti Slovenian ja Albanian kanssa tehtävässä yhteistyössä toteutetaan toimia, joiden tavoitteena on yhtäältä saada laiton maahanmuutto kuriin ja toisaalta lisätä vastaanottokeskusten kapasiteettia ja edistää niiden maahanmuuttajien sopeutumista yhteiskuntaan, jotka haluavat laillistaa asemansa ja vapautua hyväksikäytöstä. Komissio muistuttaa, että vastuu yhteisrahoitettavien ohjelmien valinnasta ja toteutuksesta kuuluu Italian alueviranomaisille, jotka vastaavat myös Euroopan aluekehitysrahaston osarahoittamien ohjelmien hallinnosta ja seurannasta. (1) KOM(2001) 672 lopullinen.